Gauteng-rooftogte: PTA-man geskiet toe hy vir rowers ligte flitsDie Wonderboom Junction-winkelsentrum ŉ 40-jarige motoris is Donderdagmiddag in Pretoria geskiet toe hy sy motor se ligte geflits het vir ŉ motor, wat in spitstyd onverskillig gery het. Mirna von Beneke, woordvoerder van die Sinoville-polisiestasie, het Vrydag aan Maroela Media gesê sewe gewapende mans het omstreeks 17:50 die MTN-winkel by die Wonderboom Junction-winkelsentrum beroof en met ŉ onbekende hoeveelheid elektroniese toestelle gevlug. Die motoris is in Sefako Makgathorylaan (Zambesirylaan) geskiet. Foto: Google Maps “ŉ Veiligheidsbeampte wat nie aan diens was nie, het die rooftog gesien en die verdagtes se motor agternagesit,” het Beneke gesê. “Die beampte het sowat ŉ blok van die sentrum af ŉ skoot na die verdagtes se motor gevuur terwyl hy bestuur het. Hulle het verskeie kere teruggeskiet en weggejaag.” Die verdagtes het deur spitsverkeer gevleg en in Sefako Makgathorylaan (Zambesirylaan) in ŉ oostelike rigting gejaag. “Die motoris het in Sinoville se omgewing die voertuig sien jaag en het vir hulle sy ligte geflits omdat hulle onverskillig ry,” het Von Beneke verduidelik. “Die verdagtes het uit hul motor op die man geskiet en hom getref. Na wat verneem word, is hy twee keer gewond.” Santi Steinmann, ŉ woordvoerder van Netcare 911, het gesê die man het kritieke beserings tydens die voorval opgedoen. “Hy is op die toneel behandel en na ŉ nabygeleë hospitaal gehaas vir gevorderde behandeling.” Die verdagtes het egter ontvlug. Die veiligheidsbeampte is ŉ getuie vir die polisie. Die polisie ondersoek ŉ saak van besigheidsroof en poging tot moord. Vorige berigte oor Gauteng-rooftogte by selfoonwinkels in winkelsentrums is hier beskikbaar.